Video: Groot knal, huise bewe van meteoorDit is bevestig dat ŉ meteoor die atmosfeer bo die Wes-Kaap binnegedring het en glo in die Helderberg-omgewing geval het. Riana Steenekamp, woordvoerder van die Overstrand-munisipaliteit, het gesê die Suid-Afrikaanse Nasionale Ruimte-agentskap (Sansa) het bevestig dat ŉ meteoor die atmosfeer oor die Suidwes-Kaap binnegekom het. Volgens Steenekamp is die meteoor van “Kleinmond tot Gansbaai” gesien. Sansa vermoed glo dit het in die Helderberg-omgewing geval. Dit is nog nie duidelik of die meteoor moontlik in stukke gebreek het voor dit neergestort het nie. Die sirenes van brandweerwaens kon in die Hermanus-omgewing gehoor word aangesien inwoners die brandweer ontbied het nadat hulle ŉ slag gehoor het en gedink het dit is dalk iets wat ŉ brand kon veroorsaak. Hanlie Botha, ŉ inwoner van Vermont, het aan Maroela Media gesê hulle het ŉ wit lig gesien. “Die hele huis het gebewe en ons het gedog dis ŉ bom wat ontplof. Ons het opgespring en nie geweet wat gaan aan nie. Daar het ná die tyd ŉ swaelreuk in die lug gehang.” Talle sosialemediagebruikers het intussen gesê die meteor kon oor groot gedeeltes van die Wes-Kaap gesien word. Die Twitter-gebruiker @dave_apter het die video wat wys hoe die meteoor in ‘n swembad weerkaats op Twitter gedeel: I heard a loud bang, like a gas bottle exploding, but people saw it….. A flipping meteorite! pic.twitter.com/m4nHeRpLdb — [email protected] (@dave_apter) January 16, 2019